Document ID: 32007R1046

KOMISJONI MÄÄRUS (EÜ) nr 1046/2007,
11. september 2007,
millega muudetakse määrust (EÜ) nr 712/2007 seoses alalise pakkumismenetlusega hõlmatud ja liikmesriikide sekkumisametite valduses oleva teravilja edasimüümisega ühenduse turul
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 29. septembri 2003. aasta määrust (EÜ) nr 1784/2003 teraviljaturu ühise korralduse kohta, (1) eriti selle artiklit 6,
ning arvestades järgmist:
(1)
Komisjoni määrusega (EÜ) nr 712/2007 (2) on välja kuulutatud alalised pakkumismenetlused liikmesriikide sekkumisametite valduses oleva teravilja edasimüümiseks ühenduse turul. Kõnealuse määruse I lisa kohaselt oli Ungari sekkumisametite valduses 29 244 tonni pehmet nisu.
(2)
Komisjoni 19. aprilli 2000. aasta määruse (EÜ) nr 824/2000 (millega kehtestatakse teravilja ülevõtmise kord sekkumisametite poolt ja sätestatakse teravilja kvaliteedi määramise analüüsimeetodid) (3) artikliga 11a ettenähtud nädalaaruande kohaselt on Ungari asutused teatanud 742 tonni pehme nisu kaotusest.
(3)
Komisjoni 13. oktoobri 2006. aasta määrusega (EÜ) nr 1539/2006 (millega võetakse vastu 2007. aasta eelarvest liikmesriikidele vahendite eraldamise kava ühenduses enim puudust kannatavatele isikutele sekkumisvarudest pärit toiduainete tarnimiseks) (4) on muu hulgas kindlaks määratud sekkumisametite ladudest saadaolevate toodete kogused liikide kaupa. Asjaomaste koguste hulka on arvatud määruse (EÜ) nr 1539/2006 III lisa punktis 10 osutatud ühendusesisese lubatud ülekandena 3 610 tonni pehmet nisu, mis on Ungari sekkumisametite valduses ja tuleb üle kanda Sloveeniale. Kogu ülekande teostamiseks peavad Ungari ametiasutused saama tagasi 1 000 tonni pehmet nisu, mis on praegu kaasatud määrusega (EÜ) nr 712/2007 ettenähtud sekkumismenetlusse.
(4)
Seetõttu tuleks määrust (EÜ) nr 712/2007 vastavalt muuta.
(5)
Käesoleva määrusega ettenähtud meetmed on kooskõlas teraviljaturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 712/2007 I lisa asendatakse käesoleva määruse lisaga.
Artikkel 2
Käesolev määrus jõustub selle Euroopa Liidu Teatajas avaldamise päeval.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 11. september 2007

Labels: 3
17
18